CELEX: 52017PC0161
Language: hu
Date: 2017-04-06
Title: Javaslat A TANÁCS VÉGREHAJTÁSI HATÁROZATA az N-(1-fenetilpiperidin-4-il)-N-fenilakrilamid (akriloil-fentanil) új pszichoaktív anyag ellenőrzési intézkedéseknek való alávetéséről

EURÓPAI BIZOTTSÁG
            Brüsszel, 2017.4.6.
            COM(2017) 161 final
            2017/0073(NLE)
            Javaslat
            A TANÁCS VÉGREHAJTÁSI HATÁROZATA
            az N-(1-fenetilpiperidin-4-il)-N-fenilakrilamid (akriloil-fentanil) új pszichoaktív anyag ellenőrzési intézkedéseknek való alávetéséről
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               Az új pszichoaktív anyagokra vonatkozó információcseréről, kockázatértékelésről és ellenőrzésről szóló 2005/387/IB tanácsi határozat
                  1
                háromlépcsős eljárást vezet be, amelynek nyomán az új pszichoaktív anyagok az egész Unióban ellenőrzési intézkedések alá vethetők.
            
            
               A Kábítószer és Kábítószerfüggőség Európai Megfigyelőközpontja (EMCDDA) és az Europol 2016. november 17-én kiadta a 2005/387/IB tanácsi határozat 5. cikke szerinti közös jelentését. A Bizottság és 11 tagállam felkérésére a Tanács 2017. január 23-án az említett tanácsi határozat 6. cikkének (1) bekezdése szerint kérte az akriloil-fentanil új pszichoaktív anyag felhasználása, előállítása és az azzal való kereskedelem által okozott kockázatok értékelését, valamint a szervezett bűnözés szerepének és az anyag ellenőrzési intézkedéseknek való alávetéséből eredő esetleges következményeknek a felmérését.
            
            
               Az akriloil-fentanil kockázatértékelését az EMCDDA tudományos bizottsága végezte el a tanácsi határozat 6. cikke (2), (3) és (4) bekezdésének rendelkezéseivel összhangban. A tudományos bizottság elnöke 2017. február 24-én benyújtotta a kockázatértékelési jelentést a Bizottságnak és a Tanácsnak. A kockázatértékelés az alábbi főbb megállapításokat tartalmazza:
            
            
               –Az akriloil-fentanil egy szintetikus opioid. Szerkezetileg az ellenőrzött anyagok közé tartozó fentanilhoz hasonló. Az anyag legalább 2016 áprilisa óta jelen van az Európai Unióban, és immár 6 tagállamban észlelték megjelenését. 
            
            
               –Az akriloil-fentanillal összefüggésben eddig 47 halálesetet jelentettek 3 tagállamból. Legalább 40 haláleset kapcsán megállapítást nyert, hogy vagy maga az akriloil-fentanil idézte elő a halált, vagy feltehetően szerepet játszott a halál beálltában. Ezen túlmenően több mint 20 olyan heveny mérgezést jelentettek, amelyet a feltételezések szerint az akriloil-fentanil használata okozott.
            
            
               A Bizottság a 2005/387/IB tanácsi határozat 8. cikkének (1) bekezdése szerint a kockázatértékelési jelentés átvételétől számított hat héten belül kezdeményezést nyújt be a Tanácshoz az új pszichoaktív anyagok ellenőrzési intézkedéseknek történő alávetéséről az Unió egészében, vagy jelentést terjeszt elő, amelyben megindokolja, miért nem tartja szükségesnek ilyen kezdeményezés benyújtását. A Bíróság C-317/13. és C-679/13. sz. egyesített ügyekben 2015. április 16-án hozott ítélete értelmében a 2005/387/IB tanácsi határozat 8. cikkének (1) bekezdésén alapuló jogi aktus elfogadása előtt konzultálni kell az Európai Parlamenttel. 
            
            
               
                  A kockázatértékelési jelentés megállapításai alapján a Bizottság úgy ítéli meg, hogy az anyagot indokolt az egész Unióban ellenőrzési intézkedéseknek alávetni. A kockázatértékelési jelentés szerint az akriloil-fentanil által kiváltott heveny toxicitás olyan jellegű, amely súlyos egészségkárosodást okozhat az egyéneknél.
               
            
            
               2.A JAVASLAT CÉLJA 
            
            
               
                  E tanácsi végrehajtási határozatra irányuló javaslat célja a tagállamok felszólítása arra, hogy az akriloil-fentanilt vessék alá ellenőrzési intézkedéseknek és büntetőjogi szankcióknak az Egyesült Nemzetek Szervezete pszichotrop anyagokról szóló 1971. évi egyezménye szerinti kötelezettségeiken alapuló jogszabályaik előírásainak megfelelően.
               
            
            
               2017/0073 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               az N-(1-fenetilpiperidin-4-il)-N-fenilakrilamid (akriloil-fentanil) új pszichoaktív anyag ellenőrzési intézkedéseknek való alávetéséről
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel az új pszichoaktív anyagokra vonatkozó információcseréről, kockázatértékelésről és ellenőrzésről szóló, 2005. május 10-i 2005/387/IB tanácsi határozatra
                  2
                és különösen annak 8. cikke (3) bekezdésére,
            
            
               tekintettel az Európai Parlament véleményére
                  3
               ,
            
         
         
            
               tekintettel az Európai Bizottság javaslatára,
            
            
               mivel:
            
            
               (1)A Kábítószer és a Kábítószerfüggőség Európai Megfigyelőközpontjának (EMCDDA) kibővített tudományos bizottsága rendkívüli ülésén a 2005/387/IB határozat 6. cikke alapján kockázatértékelési jelentést készített az N-(1-fenetilpiperidin-4-il)-N-fenilakrilamid (akriloil-fentanil) új pszichoaktív anyagról, majd e jelentést 2017. február 24-én benyújtotta a Bizottságnak és a Tanácsnak.
            
            
               (2)Az akriloil-fentanil a szintetikus opioidok közé tartozik. Szerkezete a fentaniléhoz, ehhez a gyógyászatban széles körben – műtéti általános érzéstelenítéshez, valamint fájdalomcsillapításhoz – alkalmazott adjuváns, ellenőrzött anyagéhoz hasonló. A rendelkezésre álló adatok tanúsága szerint az akriloil-fentanil az opioid rendszerre ható erős és tartós antinociceptív hatású szer.
            
            
               (3)Az akriloil-fentanil legalább 2016 áprilisa óta jelen van az Európai Unióban és megjelenését immár 6 tagállamban észlelték. A lefoglalások alkalmával elsősorban folyadékként azonosított anyagot már más, például tabletta, por és kapszula formában is észlelték. A felfedezett mennyiségek viszonylag szerény mennyiséget tesznek ki, amelyet mindamellett annak tükrében kell értékelni, hogy az anyag nagy hatáserősséggel rendelkezik.
            
            
               (4)Az akriloil-fentanillal összefüggésben eddig 47 halálesetet jelentettek 3 tagállamból. Legalább 40 haláleset kapcsán megállapítást nyert, hogy vagy maga az akriloil-fentanil idézte elő a halált, vagy feltehetően szerepet játszott a halál beálltában. Ezen túlmenően több mint 20 olyan heveny mérgezést jelentettek, amelyet a feltételezések szerint az akriloil-fentanil használata okozott.
            
            
               (5)Nincs arra utaló jel, hogy a szervezett bűnözés szerepet játszik az akriloil-fentanil Unión belüli előállításában, terjesztésében, kereskedelmében és a fogyasztók ellátásának biztosításában. A rendelkezésre álló adatok arra engednek következtetni, hogy az európai piacon hozzáférhető akriloil-fentanil nagy részét Kínában működő vegyipari vállalatok állították elő.
            
            
               (6)Az akriloil-fentanilt „kutatáshoz szükséges vegyi anyagként”, jellemzően por és felhasználásra kész orrspray formájában, kisebb és nagykereskedelmi mennyiségekben egyaránt értékesítik. A lefoglalások nyomán rendelkezésre álló, korlátozott információk szerint az akriloil-fentanilt az opioidok feketepiacán is értékesítik.
            
            
               (7)Az akriloil-fentanilt mint ellenőrizendő anyagot az Egyesült Nemzeteknek sem a kábítószerekről szóló, 1961. évi egységes egyezményében, sem a pszichotrop anyagokról szóló, 1971. évi egyezményében nem vették jegyzékbe. Az Egyesült Nemzetek rendszere keretében az anyag jelenleg nem képezi értékelés tárgyát.
            
            
               (8)Az akriloil-fentanil nem igazolt vagy elfogadott humán, illetve állatgyógyászati felhasználású anyag. Semmilyen jel nem utal arra, hogy az analitikus referenciaanyagokban, valamint – az anyag kábítószerpiacon való megjelenése miatt végzett – vegyi, farmakológiai és toxikológiai vizsgálatokra irányuló tudományos kutatásokban való használatán kívül bármilyen egyéb célra felhasználásra kerülne.
            
            
               (9)A kockázatértékelési jelentésből kiderül, hogy az akriloil-fentanilra vonatkozóan rendelkezésre álló tudományos bizonyítékok érvényessége korlátozott, és további kutatásra lenne szükség. Ugyanakkor az anyag által jelentett egészségügyi és társadalmi kockázatokra vonatkozó, rendelkezésre álló bizonyítékok elegendő alapot szolgáltatnak ahhoz, hogy az akriloil-fentanilt az egész Unióban ellenőrzési intézkedéseknek vessék alá.
            
            
               (10)Minthogy az akriloil-fentanilt mindössze 9 tagállam vonta a kábítószer-ellenőrzésre vonatkozó nemzeti jogszabályai alapján ellenőrzés alá, és 2 tagállam alkalmaz egyéb jogszabályi intézkedéseket az anyag ellenőrzésére, segítene egyfelől elkerülni, hogy akadályok hátráltassák a határon átnyúló bűnüldözést és igazságügyi együttműködést, másfelől pedig védelmet nyújtana az anyag beszerezhetősége és fogyasztása által jelentett kockázatokkal szemben, ha az említett anyagot az egész Unióban ellenőrzési intézkedéseknek vetnék alá.
            
            
               (11)A 2005/387/IB határozat végrehajtási hatásköröket ruház a Tanácsra annak érdekében, hogy uniós szinten gyors és szakértelmen alapuló válaszlépéseket lehessen tenni a tagállamok által észlelt és bejelentett új pszichoaktív anyagok megjelenésére azáltal, hogy az ilyen anyagokat az egész Unióban ellenőrzési intézkedéseknek veti alá. Mivel az ilyen végrehajtási hatáskörök gyakorlásához szükséges feltételek teljesültek és az erre vonatkozó eljárást is lefolytatták, a Tanácsnak végrehajtási határozatot kell elfogadnia annak érdekében, hogy az akriloil-fentanilt ellenőrzési intézkedéseknek lehessen alávetni az egész Unióban.
            
            
               (12)Dániára nézve a 2005/387/IB határozat kötelező, ezért részt vesz ennek, a 2005/387/IB határozatot végrehajtó határozatnak az elfogadásában és alkalmazásában.
            
            
               (13)Írországra nézve a 2005/387/IB határozat kötelező, ezért részt vesz ennek, a 2005/387/IB határozatot végrehajtó határozatnak az elfogadásában és alkalmazásában.
            
            
               (14)Az Egyesült Királyságra nézve a 2005/387/IB határozat nem kötelező, ezért nem vesz részt ennek, a 2005/387/IB határozatot végrehajtó határozatnak az elfogadásában, az rá nézve nem kötelező és nem alkalmazandó,
            
            
               ELFOGADTA EZT A HATÁROZATOT: 
            
            
               1. cikk
            
            
               Az N-(1-fenetilpiperidin-4-il)-N-fenilakrilamid (akriloil-fentanil) új pszichoaktív anyagot ellenőrzési intézkedéseknek vetik alá az egész Unióban.
            
            
               2. cikk
            
         
         
            
               Legkésőbb [e határozat kihirdetésétől számított egy éven belül] a tagállamok nemzeti jogukkal összhangban meghozzák a szükséges intézkedéseket, hogy az Egyesült Nemzetek Szervezete pszichotrop anyagokról szóló 1971. évi egyezménye szerinti kötelezettségeiken alapuló jogszabályaik előírásainak megfelelően az 1. cikkben említett új pszichoaktív anyagot ellenőrzési intézkedések és büntetőjogi szankciók alá vonják.
            
            
            
               Ezt a határozatot a Szerződéseknek megfelelően kell alkalmazni.
            
            
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  HL L 127., 2005.5.20., 32. o.
               
               
                  
                     (2)
                  HL L 127., 2005.5.20., 32. o.
               
               
                  
                     (3)
                  HL C , ,  o.